## Zakon o Državnoj komisiji za kontrolu postupaka javne nabave

### NN 117/2003 (23.7.2003.), Zakon o Državnoj komisiji za kontrolu postupaka javne nabave

# HRVATSKI SABOR

1638

Na teme­lju članka 88. Ustava Republike
Hrvatske, donosim

## ODLUKU

### O PROGLAŠENJU ZAKONA O DRŽAVNOJ KOMISIJI ZA KONTROLU POSTUPAKA JAVNE NABAVE

Proglašavam Zakon o Državnoj komisiji za
kontrolu postupaka javne nabave, koji je donio Hrvatski sabor na sjednici 14.
srp­nja 2003.

Broj: 01-081-03-2601/2
Zagreb, 16. srp­nja 2003.

Predsjednik
Republike Hrvatske
**Stjepan Mesić,** v. r.

## ZAKON

### O DRŽAVNOJ KOMISIJI ZA KONTROLU POSTUPAKA JAVNE NABAVE

Opće odredbe

Članak 1.

 Ovim se
Zakonom osniva Državna komisija za kontrolu postupaka javne nabave u Republici
Hrvatskoj (u daljnjem tekstu: Državna komisija), njezino ustrojstvo i
djelokrug.

Osnivanje Državne
komisije

Članak
2.

 (1) Državna komisija je državno tijelo koje
samostalno i neovisno obavlja poslove u okviru djelokruga i nadležnosti
određenih ovim Zakonom i Zakonom o javnoj nabavi.

 (2) Sjedište Državne komisije je u Zagrebu.

 (3) Državna komisija je odgovorna Hrvatskom
saboru.

 (4) Državna komisija ima stručnu službu i
odjele.

 (5) Na zaposlene u stručnim službama
primjenjuju se opći propisi o radu.

 (6) Unutarnje ustrojstvo i način rada Državne
komisije uređuju se Statutom. Na Statutsuglasnost daje Vlada Republike
Hrvatske. Statut se objavljuje u »Narodnim novinama«.

 Članovi Državne komisije

Članak 3.

 (1)
Državna komisija se sastoji od pet članova od kojih je jedan predsjednik, a
jedan zamjenik predsjednika.

 (2)
Predsjednika, zamjenika predsjednika i ostale članove Državne komisije imenuje
i razrješuje dužnosti Hrvatski sabor na prijedlog Vlade Republike Hrvatske.

 (3)
Predsjednik zastupa Državnu komisiju i rukovodi njezinim radom.

Imenovanje i trajanje mandata

Članak 4.

 (1) Članom Državne komisije može biti
imenovan državljanin Republike Hrvatske koji ima visoku stručnu spremu, deset
godina rad­nog staža u struci, odgovarajuće stručno znanje.

 (2) Za predsjednika Državne komisije imenuje
se osoba koja ima završen pravni fakultet, položen pravosudni ispit, najmanje
šest godina rada kao sudac, državni odvjetnik, zamjenik državnog odvjetnika,
javni bilježnik ili odvjetnik, odnosno 10 godina na drugim pravnim poslovima
nakon položenoga pravosudnog ispita*.*

 (3) Najmanje tri člana Državne komisije
moraju biti diplomirani pravnici, od kojih se jedan član imenuje za zamjenika
pred­sjednika Državne komisije, a ostali članovi mogu biti diplomirani
ekonomisti ili diplomirani inženjeri tehničkih struka. Za člana Državne
komisije može se imenovati osoba koja ima visoku stručnu spremu, 10 godina
radnog staža u struci, od toga najmanje tri godine iskustva na poslovima javne
nabave.

 (4) Članovi Državne komisije imenuju se na
razdoblje od pet godina i mogu biti ponovno imenovani.

Članak 5.

 (1) Za vrijeme obnašanja dužnosti članovi
Državne komisije imaju pravo na plaću i ostala materijalna prava sukladno
Statutu Državne komisije.

 (2) Članovi Državne komisije ovlašteni su
pisati i objavljivati stručne ili znanstvene radove i sudjelovati u radu
stručnih ili znanstvenih skupova.

 (3) Članovi Državne komisije ne mogu biti
osobe koje samostalno obavljaju gospodarsku, profesionalnu ili drugu
djelatnost, koje u trgovačkom društvu imaju udio u kapitalu ili poslovni udjel,
pravo odlučivanja, glasačka prava, ili su članovi uprave, nadzornih odbora i
drugih tijela.

 (4) Članovi komisije imaju pravo na naknadu u
visini posljednje plaće isplaćene u mjesecu prije razrješenja, do novog
zaposlenja, a najdulje godinu dana od dana prestanka obnašanja dužnosti.

 (5) Članovi Državne komisije svojim
ponašanjem ne smiju umanjivati svoj ugled ili ugled Državne komisije te
dovoditi u pitanje samostalnost i neovisnost pri donošenju odluka.

 (6) Nije dozvoljen nikakav utjecaj na
donošenje odluke Državne komisije, a posebno svaka uporaba javnih ovlasti,
sredstava javnog priopćavanja i uopće javnih istupanja radi utjecaja na tijek i
ishod postupka pred Državnom komisijom.

Razrješenje dužnosti

Članak 6.

(1) Hrvatski sabor može razriješiti dužnosti
člana Državne komisije prije isteka mandata na prijedlog Vlade Republike
Hrvatske ako:

1. razrješenje zahtijeva član,

2. trajno izgubi sposobnost obavljanja dužnosti,

3. počini kazneno djelo protiv: Republike
Hrvatske, imovine, sigurnosti platnog prometa i poslovanja,

4. povrijedi obvezu čuvanja službene tajne u
svezi s obav­ljanjem dužnosti,

5. obavlja službu, poslove ili aktivnosti koji
su nespojivi s dužnošću člana Državne komisije,

6. bez opravdanog razloga ne obavlja dužnost
člana Državne komisije.

 (2) O
postojanju razloga za razrješenje člana Državne komisije prije isteka mandata
predsjednik Državne komisije je obvezan izvijestiti predsjednika Vlade Republike
Hrvatske.

 Članu
Državne komisije mora se omogućiti da se izjasni Vladi Republike Hrvatske o
razlozima razrješenja.

(3) Vlada Republike Hrvatske započet će postupak
za utvrđivanje prijedloga za imenovanje predsjednika, zamjenika i članova
Državne komisije tri mjeseca prije isteka njihova mandata. Postupak imenovanja
završit će se najkasnije mjesec dana prije redovitog isteka mandata
predsjednika i članova Državne komisije.

(4) U slučaju prijedloga za prijevremeno
razrješenje pred­sjednika ili člana Državne komisije, Vlada Republike Hrvatske
će istovremeno s prijedlogom za razrješenje, Hrvatskom saboru dostaviti i
prijedlog za imenovanje novog predsjednika, odnosno člana Državne komisije.

Odlučivanje

Članak 7.

(1) Državna komisija
donosi rješenja i zaključke u pisanom obliku na sjednici vijeća. Rješenja ili
zaključci mogu se objaviti u »Narodnim novinama«, bez podataka o strankama. O
tome odluku donosi Državna komisija.

(2) Odluke Državna
komisija donosi na sjednicama većinom prisutnih članova. Član Državne komisije
ne može biti suzdržan od glasovanja.

(3) Državna komisija
može pravovaljano odlučivati ukoliko su sjednici prisutna najmanje tri člana.
Sjednici Državne komisije obvezno prisustvuje predsjednik, odnosno u njegovoj
odsutnosti njegov zamjenik.

(4) Sjednice Državne
komisije nisu javne.

(5) Predsjednik Državne
komisije ili član izuzet će se od rada u predmetu u slučaju sukoba interesa, na
osobni zahtjev, na zahtjev stranke ili ako postoje druge okolnosti za izuzeće.

(6) O izuzeću
predsjednika, odnosno člana Državne komisije, odlučuju članovi na sjednici
Državne komisije. Predsjednik ili član Državne komisije nemaju pravo glasa na
sjednici koja odlučuje o njihovom izuzeću.

Troškovi žalbenog postupka

Članak 8.

 (1) U
žalbenom postupku svaka strana prethodno snosi troškove uzrokovane svojim
radnjama.

 (2)
Državna komisija rješava o troškovima žalbenog postupka, određuje tko snosi
troškove postupka, njihov iznos, kome se i u kojem roku moraju platiti.

 (3)
Zahtjev za naknadom troškova postupka mora biti u potpunosti određen,
specificiran i dostavljen prije donošenja rješenja.

 (4) U
slučaju odustajanja od žalbe ili odbijanja žalbe podnositelj žalbe je dužan
naručitelju nadoknaditi sve troškove nastale podnošenjem žalbe.

 (5) U slučaju usvajanja žalbe naručitelj je
dužan podnositelju žalbe nadoknaditi troškove prouzročene žalbenim postupkom.

 (6) U slučaju djelomičnog usvajanja žalbe
Državna komisija može odlučiti da svaka strana podmiri svoje troškove, troškove
žalbenog postupka podijeliti na jednake dijelove ili razmjerno usvajanju žalbe.

 (7) U postupku pred Državnom komisijom
podnositelj žalbe, pored upravne pristojbe, plaća i naknadu prema sljedećim
vrijednostima nabave:

1. manje od 200.000,00
kuna naknada iznosi 2.000,00 kuna,

2. od 200.000,00 do 2.000.000,00
kuna naknada iznosi 5.000,00 kuna i

3. više od 2.000.000,00
kuna naknada iznosi 7.500,00 kuna.

 Izvješćivanje

Članak 9.

 (1) Državna komisija obvezna je jednom
godišnje za prethodnu kalendarsku godinu podnijeti Hrvatskom saboru izvješće o
svom radu i o stanju u području javne nabave u Republici Hrvat­skoj.

 (2) Na zahtjev Hrvatskoga sabora Državna
komisija je obvezna izvješće podnijeti i za razdoblje kraće od godine dana.

 (3) Sastavni dio godišnjeg izvješća su
analize sa sljedećim podacima:

1. broj zaprimljenih
predmeta,

2. broj riješenih
predmeta (odbačene, odbijene, osnovane žalbe),

3. broj poništenih
postupaka nabave,

4. broj neriješenih
predmeta,

5. popis naručitelja
koji najčešće krše zakonske odredbe u postupku javne nabave.

 Financiranje

Članak
10.

 (1) Državna komisija se financira iz
sredstava državnog proračuna Republike Hrvatske.

 (2) Prihodi od naknada, koje Državna komisija
naplaćuje, prihod su državnog proračuna Republike Hrvatske.

 (3) U državnom proračunu Republike Hrvatske
osiguravaju se sredstva za zapošljavanje, rad i obrazovanje te ispunjenje
tehničkih i drugih uvjeta neophodnih za rad Državne komisije.

 (4) Za obveze Državne komisije odgovara
Republika Hrvat­ska.

Odgovornost za štetu

Članak 11.

 Članovi
i zaposlenici Državne komisije ne odgovaraju za štetu koja nastane prilikom
obavljanja dužnosti, osim u slučaju namjere ili grube nepažnje.

Prijelazne
i završne odredbe

Članak 12.

 (1)
Vlada Republike Hrvatske predložit će Hrvatskom saboru predsjednika, zamjenika
predsjednika i ostale članove Državne komisije najkasnije u roku od 30 dana od
dana stupanja na snagu ovoga Zakona.

 (2)
Državna komisija donijet će Statut u roku od 30 dana od dana imenovanja, na
koji suglasnost daje Vlada Republike Hrvat­ske.

 (3)
Danom davanja suglasnosti Vlade Republike Hrvatske na Statut, Državna komisija
preuzet će dio službenika i namještenika Ministarstva financija, Uprave za
nabavu, opremu, sredstva za rad, pismohranu, nedovršene predmete, predmete po
kojim se vode upravni sporovi, po rješenjima na prigovore i žalbe te drugu
dokumentaciju.

 (4)
Državna komisija počinje s radom danom davanja suglasnosti Vlade Republike
Hrvatske na Statut.

Članak 13.

 Ovaj
Zakon stupa na snagu danom objave u »Narodnim novinama«.

Klasa: 330-01/03-01/05
Zagreb, 14. srpnja 2003.

HRVATSKI
SABOR

Predsjednik
Hrvatskoga sabora  **Zlatko** **Tom****či****ć,** v. r.

Zakon, NN 117/2003-1638